- Iskreno, u zadnjih 15 godina i ne vidim veliku razliku između dvaju glavnih stranaka, HDZ-a i SDP-a, nema tu podjela ni lijevo ni desno - ocijenio je Emil Tedeschi

ROVINJ - Prvi čovjek Atlantic Grupe, Emil Tedeschi, progovorio je na Weekend Media Festivalu u Rovinju, o stanju u hrvatskoj politici, ali i široj regiji.

– Iskreno, u zadnjih 15 godina i ne vidim veliku razliku između dvaju glavnih stranaka, HDZ-a i SDP-a, nema tu podjela ni lijevo ni desno – ocijenio je.

Po njemu, u hrvatskoj politici još uvijek se puno govori o drugom svjetskom ratu, o ’48. godini, o ’71. godini, ali više nego ikad i Hrvatskoj i regiji treba konsenzus – rekao je u razgovoru jedan na jedan s publikom Tedeschi.

Kazao jeda je dobivao pozive niza stranaka, i u Zagrebu i na nacionalnoj razini, da se politički angažira, ali svima je rekao – nema šanse.

– Svi su me zvali redom, no to ne želim, jer mislim da puno više društvu mogu pridonijeti s pozicije biznismena i predsjednika druge po snazi grupacije u zemlji – rekao je Tedeschi. Po njemu, glavna je uloga biznismena: govoriti otvoreno, ne šutjeti ni o radu Vlade niti o očemu drugomu, već djelovati društveno odgovorno. Poručio je, citirajući band Letu Štuke, “svi na ulice, dižimo guzice”.

Nije želio više komentirati jutrošnji susret s premijerom Zoranom Milanovićem kod njega na Hvaru, rekavši samo kako čvrstom linijom dijeli poslovno od privatnog, te da javnost ne mora zanimati s kim jede i što jede. Ne želi biti žrtvom “mentalne torture” paparazza, rekao je. Također, nije se želio izjasniti o svom političkom opredjeljenju, rekavši samo da je za sebe osobno konzervativan, a za sve druge liberalan.

Govoreći o široj regiji, gdje njegova tvrtka također puno posluje, Tedeschi je kazao: “Ne zazivamo mi poslovni ljudi, niti obnavljamo neku staru političku tvorevinu na ovim prostorima. Ali radimo biznis. I mediji, i biznis, i kultura, putuju iznad granica. Tržište je malo, a potrošači slično dišu, i treba što više zajednički raditi, jer cilj je svima isti – ekonomski rast i zaposlenost”.

Na tradicionalnom godišnjem summitu novinara, producenata i PR-ovaca iz Hrvatske i regije u Rovinju, koji traje cijeli vikend, govorit će brojni poznati medijski djelatnici, a u subotu i prvi potpredsjednik Vlade Radimir Čačić.